
AVIZ

asupra 

propunerii legislative privind introducerea unor măsuri pentru creşterea prestigiului educaţiei în învăţământul primar, clasele I – IV, şi gimnazial

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind introducerea unor măsuri pentru creşterea prestigiului educaţiei în învăţământul primar, clasele I – IV, şi gimnazial, trimisă cu adresa nr. Pl-x 523 din 19 septembrie 2011, înregistrată cu nr.31/871 din 21 septembrie 2011. 
Propunerea legislativă a fost respinsă de Senat în şedinţa din 14 septembrie 2011, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările ulterioare.

Propunerea legislativă are ca obiect de reglementare instituirea unei ţinute vestimentare obligatorii pentru elevii din învăţământul primar, clasele I – IV şi gimnazial, clasele V – IX, care să fie reprezentativă “în funcţie de zonă, tradiţie, profil”, urmărindu-se eliminarea oricărei forme de discriminare între elevi. Prin proiectul de act normativ sunt “prevăzute condiţiile stabilirii şi contractării articolelor vestimentare” de către unităţile şcolare, precum şi suportarea cheltuielilor din bugetul administraţiei publice locale, pentru elevii care beneficiază de burse de ajutor social.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 28 septembrie 2011.

Membrii comisiei au examinat propunerea legislativă supusă avizării, expunerea de motive, punctul de vedere al Guvernului României, transmis prin adresa cu nr.1209 din 20 mai 2011, care nu susţine adoptarea acestei iniţiative legislative şi avizul favorabil, cu observaţii şi propuneri, al Consiliului Legislativ, aviz cu nr.156 din 14 februarie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative întrucât aplicarea măsurilor propuse prin această iniţiativă legislativă ar determina un efort bugetar suplimentar şi s-ar încălca dispoziţiilor art.138 alin.(5) din constituţia României, republicată, care prevede că: “Nicio cheltuială bugetară nu poate fi aprobată fără stabilirea sursei de finanţare”. Reglementările formulate în conţinutul propunerii legislative nu fac obiectul unei legi, ci a unui regulament specific, elaborat de Ministerul Educaţiei, Cercetării, Tineretului şi Sportului.
În raport de obiectul şi conţinutul reglementării, propunerea legislativă face parte din categoria legilor ordinare.

                           PREŞEDINTE,                          
            SECRETAR,

                             Daniel Buda                                      Gabriel Andronache

